b'\n_START_ARTICLE_\nSalticidae\n_START_SECTION_\nModul de via\xc8\x9b\xc4\x83\n_START_PARAGRAPH_\nP\xc4\x83ianjenii-s\xc4\x83ritori sunt \xc3\xaen general diurni, v\xc3\xa2n\xc4\x83tori activi. Sistemul lor hidraulic intern bine dezvoltat extinde membrele lor alter\xc3\xa2nd presiunea lichidului corpului (s\xc3\xa2nge) din interiorul lor. Aceasta permite p\xc4\x83ianjenilor s\xc4\x83 sar\xc4\x83 f\xc4\x83r\xc4\x83 a avea picioare cu mu\xc8\x99chi mari ca o l\xc4\x83cust\xc4\x83. Cei mai mul\xc8\x9bi p\xc4\x83ianjeni s\xc4\x83ritori pot s\xc4\x83ri de c\xc3\xa2teva ori lungimea corpurilor lor. C\xc3\xa2nd un p\xc4\x83ianjen s\xc4\x83ritor se mi\xc8\x99c\xc4\x83 din loc \xc3\xaen loc, \xc8\x99i \xc3\xaen mod special \xc3\xaenainte de a s\xc4\x83ri, ata\xc8\x99eaz\xc4\x83 un fir de m\xc4\x83tase de locul pe care se afl\xc4\x83. Dac\xc4\x83 din orice motiv se \xc3\xaent\xc3\xa2mpl\xc4\x83 s\xc4\x83 cad\xc4\x83, el urc\xc4\x83 \xc3\xaenapoi pe firul de m\xc4\x83tase. _NEWLINE_P\xc4\x83ianjenii s\xc4\x83ritori au picioare cu scopula, ceea ce \xc3\xaenseamn\xc4\x83 c\xc4\x83 au o sectiune tarsal\xc4\x83 foarte interesant\xc4\x83. La cap\xc4\x83tul fiec\xc4\x83rui picior au sute de peri mici, fiecare dintre ei \xc3\xaemp\xc4\x83r\xc8\x9bit \xc3\xaen alte sute de fire numite pcioare finale. Aceste mii de picioare mici le permit s\xc4\x83 urce \xc8\x99i s\xc4\x83 traverseze teoretic orice teren. Pot chiar s\xc4\x83 urce pe sticl\xc4\x83 prinz\xc3\xa2nd micile imperfec\xc8\x9biuni, de obicei o sarcin\xc4\x83 imposibil\xc4\x83 pentru orice p\xc4\x83ianjen._NEWLINE_P\xc4\x83ianjenii-s\xc4\x83ritori sunt cunoscu\xc8\x9bi pentru curiozitatea lor. Dac\xc4\x83 o m\xc3\xa2n\xc4\x83 de om se apropie, \xc3\xaen loc s\xc4\x83 fug\xc4\x83 spre siguran\xc8\x9b\xc4\x83 cum fac cei mai mul\xc8\x9bi p\xc4\x83ianjeni, de obicei p\xc4\x83ianjenul s\xc4\x83ritor va s\xc4\x83ri \xc8\x99i se va \xc3\xaentoarce cu fa\xc8\x9ba spre m\xc3\xa2n\xc4\x83. \xc3\x8en continuare s-ar putea ca p\xc4\x83ianjenul s\xc4\x83 sar\xc4\x83 inapoi continu\xc3\xa2nd s\xc4\x83 priveasc\xc4\x83 m\xc3\xa2na. Micu\xc8\x9ba creatura chiar va ridica picioarele anterioare \xc8\x99i va men\xc8\x9bine pozi\xc8\x9bia f\xc4\x83r\xc4\x83 s\xc4\x83 bat\xc4\x83 \xc3\xaen retragere. Din cauza acestui contrast cu alte arahnide, p\xc4\x83ianjenul s\xc4\x83ritor e privit ca iscoditor, fiind aparent interesat de orice se apropie de el.\n_START_SECTION_\nNutri\xc8\x9bia\n_START_PARAGRAPH_\nDe\xc8\x99i p\xc4\x83ianjenii sunt \xc3\xaen general carnivori, exist\xc4\x83 c\xc3\xa2\xc8\x9biva p\xc4\x83ianjeni s\xc4\x83ritori care includ nectar \xc8\x99i polen \xc3\xaen dieta lor. \xc8\x99i o specie, Bagheera kiplingi, care se hr\xc4\x83ne\xc8\x99te \xc3\xaen principal cu materie vegetal\xc4\x83. Nu se cunoa\xc8\x99te nici una care s\xc4\x83 se hr\xc4\x83neasc\xc4\x83 \xc8\x99i cu semin\xc8\x9be sau fruct. Plante precum Chamaecrista fasciculata ofer\xc4\x83 p\xc4\x83ianjenilor s\xc4\x83ritori nectar prin intermediul nect\xc4\x83riilor extraflorale, \xc8\x99i \xc3\xaen schimb p\xc4\x83ianjenii ajut\xc4\x83 la protejarea plantei omor\xc3\xa2nd \xc8\x99i m\xc3\xa2nc\xc3\xa2nd d\xc4\x83un\xc4\x83torii.\n_START_SECTION_\nVederea\n_START_PARAGRAPH_\nP\xc4\x83ianjenii s\xc4\x83ritori au o vedere foarte bun\xc4\x83 centrat\xc4\x83 \xc3\xaen ochii anteriori mediani. Ochii lor sunt capabili s\xc4\x83 focalizeze o imagine pe retin\xc4\x83, care are \xc3\xaen ea p\xc3\xa2n\xc4\x83 la 4 straturi de celule receptoare (Harland & Jackson, 2000). Experimente fiziologice au ar\xc4\x83tat c\xc4\x83 ar putea s\xc4\x83 aib\xc4\x83 p\xc3\xa2n\xc4\x83 la 4 tipuri de celule receptoare, cu diferite spectre de absorb\xc8\x9bie, d\xc3\xa2ndu-le posibilitatea vederii color tetracromatice, cu sensibilitate \xc3\xaenspre gama ultraviolet\xc4\x83. Se pare c\xc4\x83 toate Salticidae, indiferent dac\xc4\x83 au dou\xc4\x83, trei sau patru tipuri de receptori colori, sunt foarte sensibile la lumina ultraviolet\xc4\x83. (Peaslee & Wilson, 1989). Unele specii (de exemplu Cosmophasis umbratica) sunt dimorfice \xc3\xaen spectrul ultraviolet, suger\xc3\xa2nd un rol \xc3\xaen semnalizarea sexual\xc4\x83 (Lim & Li, 2005). Discriminarea culorilor a fost demonstrat\xc4\x83 \xc3\xaen experimente de comportament._NEWLINE_Ochii principali au o rezolu\xc8\x9bie \xc3\xaenalt\xc4\x83 (unghi vizual de 11 min.), dar c\xc3\xa2mpul vizual este \xc3\xaengust, \xc3\xaentre 2 \xc8\x99i 5 grade.\n_START_SECTION_\nV\xc3\xa2natul\n_START_PARAGRAPH_\nP\xc4\x83ianjenii s\xc4\x83ritori sunt v\xc3\xa2n\xc4\x83tori activi, ceea ce \xc3\xaenseamn\xc4\x83 ca nu se bazeaz\xc4\x83 pe o p\xc3\xa2nz\xc4\x83 s\xc4\x83 prind\xc4\x83 prada. \xc3\x8en schimb, ace\xc8\x99ti p\xc4\x83ianjeni \xc3\xae\xc8\x99i v\xc3\xa2neaz\xc4\x83 prada. \xc3\x8e\xc8\x99i folosesc vederea superioar\xc4\x83 s\xc4\x83 deosebeasc\xc4\x83 \xc8\x99i s\xc4\x83 urm\xc4\x83reasc\xc4\x83 \xc8\x9bintele, de multe ori chiar de la 10-15 cm. Apoi, atac\xc4\x83, d\xc3\xa2ndu-i insectei extrem de pu\xc8\x9bin timp pentru a reac\xc8\x9biona \xc3\xaenainte de a cadea prad\xc4\x83 veninului p\xc4\x83ianjenului.\n_START_SECTION_\nReproducere\n_START_PARAGRAPH_\nP\xc4\x83ianjenii s\xc4\x83ritori \xc3\xae\xc8\x99i folosesc vederea la curt\xc4\x83ri complexe. Masculii sunt deseori diferi\xc8\x9bi \xc3\xaen \xc3\xaenf\xc4\x83\xc8\x9bi\xc8\x99are fa\xc8\x9b\xc4\x83 de femele \xc8\x99i pot avea fire de p\xc4\x83r ag\xc4\x83\xc8\x9batoare, p\xc4\x83r colorat sau iridiscent, ciucuri la picioarele frontale, structuri pe alte picioare, \xc8\x99i alte modific\xc4\x83ri uneori bizare. Acestea sunt folosite \xc3\xaen curtarea vizual\xc4\x83 \xc3\xaen care p\xc4\x83r\xc8\x9bile colorate sau iridiscente ale corpului sunt ar\xc4\x83tate \xc8\x99i mi\xc8\x99c\xc4\x83ri complexe \xc3\xaen laterale, \xc3\xaen zigzag sau vibrante sunt executate \xc3\xaentr-un dans de curtare. Dac\xc4\x83 femela este receptiv\xc4\x83 c\xc4\x83tre mascul, ea \xc3\xae\xc8\x99i va asuma o pozi\xc8\x9bie pasiv\xc4\x83, ghemuit\xc4\x83. \xc3\x8en unele specii, femela poate s\xc4\x83-\xc8\x99i vibreze pedipalpii. Masculul \xc3\xae\xc8\x99i va extinde atunci picioarele frontale spre femel\xc4\x83 ca s\xc4\x83 o ating\xc4\x83. Dac\xc4\x83 femela r\xc4\x83m\xc3\xa2ne receptiv\xc4\x83, masculul va urca pe spatele femelei si o va insemina cu pedipalpii lui._NEWLINE_ _NEWLINE_Un studiu din 2008 a speciei Phintella vittata din Current Biology sugereaz\xc4\x83 c\xc4\x83 femelele reac\xc8\x9bioneaz\xc4\x83 la masculii care reflect\xc4\x83 lumin\xc4\x83 ultraviolet\xc4\x83 B inaintea \xc3\xaemperecherii, o descoperire care contrazice presupunerea anterioar\xc4\x83 conform c\xc4\x83reia animalele nu recep\xc8\x9bioneaz\xc4\x83 lumina ultraviolet\xc4\x83 B. \xc3\x8en ultimii ani s-a descoperit c\xc4\x83 mai mul\xc8\x9bi p\xc4\x83ianjeni s\xc4\x83ritori s-ar putea s\xc4\x83 aib\xc4\x83 de asemenea semnale auditorii, cu sunete produse de masculi sun\xc3\xa2nd asenemea unor b\xc3\xa2z\xc3\xa2ituri sau b\xc4\x83t\xc4\x83i de tob\xc4\x83.\n_START_SECTION_\nR\xc4\x83sp\xc3\xa2ndirea\n_START_PARAGRAPH_\nP\xc4\x83ianjenii s\xc4\x83ritori tr\xc4\x83iesc \xc3\xaentr-o varietate de habitate. P\xc4\x83durile tropicale acomodeaz\xc4\x83 majoritatea speciilor, dar sunt g\xc4\x83si\xc8\x9bi \xc8\x99i \xc3\xaen p\xc4\x83duri temperate, tuf\xc4\x83ri\xc8\x99uri, de\xc8\x99erturi, zone tidale, chiar \xc8\x99i mun\xc8\x9bi. Euophrys omnisuperstes este o specie care a fost colectat\xc4\x83 de la cea mai mare altitudine, pe pantele superioare ale mun\xc8\x9bilor Everest \xc8\x99i Makalu. _NEWLINE_P\xc4\x83ianjenii s\xc4\x83ritori sunt de obicei recunoscu\xc8\x9bi dup\xc4\x83 modelul ochilor lor.\n_START_SECTION_\nTaxonomie\n_START_PARAGRAPH_\nMonofilia familiei Salticidae este bine stabilit\xc4\x83 at\xc3\xa2t prin analize filogenetice c\xc3\xa2t \xc8\x99i morfologice. Nu exist\xc4\x83 totu\xc8\x99i nici un consens asupra c\xc4\x83rui alt grup de p\xc4\x83ianjeni este cel mai \xc3\xaenrudit cu p\xc4\x83ianjenii s\xc4\x83ritori. Grupuri sugerate includ P\xc4\x83ianjenul linx al Oxyopidae, P\xc4\x83ianjenul crab al Thomisoidea, P\xc4\x83ianjenul sac al Clubionidae \xc8\x99i p\xc4\x83ianjenii cu plas\xc4\x83._NEWLINE_P\xc4\x83ianjenii s\xc4\x83ritori pot fi \xc3\xaemp\xc4\x83r\xc8\x9bi\xc8\x9bi \xc3\xaen 3 linii descendente:Lyssomaninae, Spartaeinae \xc8\x99i Salticoida. Dintre acestea, Salticoida de\xc8\x9bine aproximativ 90% din toate speciile de p\xc4\x83ianjeni s\xc4\x83ritori. Slaticoida poate fi \xc3\xaen continuare \xc3\xaemp\xc4\x83r\xc8\x9bit\xc4\x83 \xc3\xaen multe grupuri incluz\xc3\xa2nd Amycoida, Astioida,  Aelurilloida, Euophryinae, Heliophaninae, Marpissoida \xc8\x99i Plexippoida.\n_START_SECTION_\nFosile\n_START_PARAGRAPH_\nAu fost g\xc4\x83site foarte pu\xc8\x9bine fosile de p\xc4\x83ianjeni s\xc4\x83ritori . Din cele care sunt cunoscute, toate sunt din chihlimbar din era Cenozoic\xc4\x83. Cele mai vechi fosile sunt din chihlimbar Baltic dat\xc3\xa2nd din epoca Eocen\xc4\x83, \xc3\xaentre 54 \xc8\x99i 42 milioane ani. Alte fosile de p\xc4\x83ianjeni s\xc4\x83ritori au fost g\xc4\x83site \xc3\xaen chihlimbar Chiapas \xc8\x99i Dominican.'